《放蝶诗和家大人韵》
清代·钱应溥

绿蝶来何从，穿花倍峭茜。伊谁折花枝，起舞掠袂缘。

艳如点黛螺，轻如衔泥燕。栩栩各知还，又如客游倦。

不虞独分飞，翻向箱笼眄。弱翅触四隅，密网开三面。

逸熊得昭苏，旧侣若慰唁。破镜感重圆，故剑珍百鍊。

文采本天生，大化任流转。料尔双双飞，快逐东风便。

如何蝉翅黏，无乃雀屏衒。幸兹返故园，时或来吟院。

陔兰畅和风，帘栊好息宴。分付九张机，貌尔五色线。

不然伴仙蝶，寻芳近郊甸。大胜菜花村，游蜂共潜见。

庄生妙齐物，品勿论贵贱。且赋《逍遥游》，待补《仙岩传》。

作者简介：（1824—1902）浙江嘉兴人，字子密。道光二十九年贡生。湘军起，入曾国藩幕，工为文檄。光绪间至工部尚书、军机大臣。卒谥恭勤。